LXXXI.  S. Leo IX Vaticano S. Petri templo inservientium bona, ecclesias ac jura enumerat et confirmat.   (Anno 1053.) [  Bullarium Vatic.,  pag. 33.]
Author: Leo IX
Date:  [ al., 
Praetoriolam]

In nomine Domini, amen. Hoc est exemplum, sive transumptum cujusdam papalis privilegii sanctae recordationis, domni Leonis papae noni, ejus vera bulla plumbea, cum filis sericis bullati, non vitiati, non abrasi, non cancellati, neque aliqua sui parte suspecti, sed omni vitio et suspicione carentis. Cujus tenor, de verbo ad verbum, per omnia talis est.

LEO episcopus, servus servorum Dei, JOANNI archipresbytero ecclesiae Beati Petri, ejusdem ecclesiae servitoribus, perpetuam in Domino salutem. Convenit apostolico moderamini pia religione pollentibus benevola compassione succurrere, ac poscentium animis alacri devotione impertiri assensum. Ex hoc enim lucri potissimum praemium apud Conditorem omnium Dominum promeremur, si venerabilia sanctorum loca ordinata ad meliorem fuerint statum sine dubio perducta. Ea propter vestris petitionibus inclinati, sacrosanctas ecclesias Sanctorum Joannis et Pauli Sancti Martini, Sancti Stephani Majoris et Sancti Stephani Minoris, vestris usibus destinatas, ad exemplar praedecessorum nostrorum Sergii secundi, Leonis quarti Romanorum pontificum, praesentis scripti privilegio confirmamus, statuentes quascunque possessiones, quaecunque bona eisdem venerabilibus locis juste pertinent, et in futurum concessione pontificum, oblatione fidelium, seu aliis justis modis annuente Domino poterit acquirere, firma vobis, vestrisque successoribus, et illibata permaneant. In quibus haec propriis duximus exprimenda vocabulis: Massam Luterni, cum ecclesia Sanctorum Pauli et Joannis, cum fundis et casalibus suis positam territorio Cerense, juxta massam Praecoriolam , milliario ab urbe Roma plus minus tricesimo; ecclesiam Sancti Andreae cum omnibus suis pertinentiis, positam in eadem massa Luterni; fundum Sessani Majoris, et Sessani Minoris, cum ecclesia Sancti Stephani, cum terris, vineis, silvis, et cum omnibus suis pertinentiis; Castrum Capracorum cum terris, vineis, fundis, casalibus, montibus, collibus, plagis, planitiis, molendinis et molaria sua, cum ecclesia S. Joannis, quae dicitur de la Tregia cum cellis, terris, vineis, et cum omnibus ad eamdem ecclesiam pertinentibus, positam territorio Vegetano, milliario ab urbe Roma plus minus vigesimo septimo. Imo etiam fundum qui vocatur Agellum, positum in suprascripto territorio Vegetano. Sive etiam concedimus et confirmamus vobis fundum et vallem quae appellatur Frictilli, cum ortuis, molendinis, et cum omnibus suis pertinentiis positum territorio Sutrino, juxta ipsam Sutrinam civitatem. Denique et molam de Ca va in codem territorio Sutrino positam. Verum etiam concedimus et confirmamus vobis ecclesiam Sancti Sylvestri in jam dicta Sutrina civitate positam, cum domibus, cellis, terris, vineis, et cum omnibus ad eamdem ecclesiam pertinentibus. Pariter confirmamus vobis tres domos positas in foro Sutrino. Simulque concedimus et confirmamus vobis, ut liceat in vestris fundis ecclesias construere. Ita etiam, ut in vicinia. . . illa abbatia, vel religiosorum virorum collegi . . . . . non existat, quae ab hoc multum valeant perturbari. Chrisma autem, oleum sanctum, consecrationes ecclesiarum, ordinationes clericorum in vestris ecclesiis existentium, a dioecesanis suscipietis episcopis, siquidem catholici fuerint, et gratis voluerint exhibere. Alioquin catholicum, quem malueritis, adeatis antistitem, qui nimirum in gratia sedis apostolicae permanens, quod postulatur indulgeat. Praeterea apostolica censura statuimus ut nullus successorum nostrorum pontificum, nullus imperator, nulla alia potestas, nullus episcopus, nulla persona hominum contra hanc nostrae confirmationis et concessionis chartulam agere praesumat, sed supradicta omnia in eorum sustentatione, pro quibus in supra scripta ecclesia concessa sunt, in dispositione et ordinatione conservare studeat. Quod si fecerit, componat nostro sacro Lateranensi palatio sex auri purissimi libras, et insuper arathematis vinculo innodetur. Qui vero pio intuitu curator et observator hujus nostrae confirmationis et concessionis exstiterit, benedictionis gratiam a Domino nostro Jesu Christo, vitamque aeternam consequi mereatur in saecula saeculorum. Amen. Datum Kalendis Aprilis, per manus Friderici diaconi, sanctae Romanae Ecclesiae bibliothecarii et cancellarii vice domni Hermanni archicancellarii, et Coloniensis archiepiscopi, anno domini Leonis noni papae V, indictione VII Acta, scripta, transumpta, publicata, et auscultata sunt praedicta omnia, coram reverendissimo in Christo patre et domino, domino Anibaldo, miseratione divina episcopo Tusculan., S. R. E. card., apostolicae sedis legato, pro tribunali sedente Romae in palatio papali, apud Sanctum Petrum, qui, praesenti transumpto, scripto, lecto, publicato, exemplato et auscultato, suam et sui officii auctoritatem interposuit et decretum; et eidem voluit et decrevit ubilibet injudicio et extra, sicut originali privilegio fidem plenariam adhiberi, mandans suum sigillum ibidem appendi ad majoris roboris firmitatem, in praesentia ven. vir. dominor. Stephani Palosii, canonici B. M. Majoris, et Poni de Perusio, capellani dicti domni legati, ac Francisci de Baroncellis scribae sacri senatus Urbis, et magistri Petri Bartholomaei Joannis Gentilis, notarii de Urbe, ac plurium aliorum notariorum, et litteratorum testium ad praemissa vocatorum et specialiter rogatorum, nec non in praesentia mei Gualterii, ac Pauli de sancta Victoria et Matthaei de Spoleto notariorum infra scriptorum, ad praedicta omnia specialiter vocatorum et rogatorum, sub anno domini sanctissimi patris et domini nostri, domni Clementis divina providentia papae VI, anno nono. Et ego Matthaeus Salvi, clericus Spoletanus, publicus apostolica et imperiali auctoritate notarius, praedictas litteras apostolicas, coram supra dicto domno legato pro tribunali sedente, vidi, et legi, easque cum praesenti transumpto una cum Paulo Francisci supra scripto, et Gualterio D. Frederici de Claramonte infra scripto notariis publicis auscultavi, et quia dictas litteras apostolicas cum praedicto praesenti transumpto concordare inveni, nil addito, vel minuto, quod facti substantiam immutet, vel variet intellectum; ideo de mandato supradicti domni legati me subscripsi, et rogatus signum meum apposui consuetum. Et ego Gualterius domni Frederici de Clarmonte clericus Firman. dioc. publicus apostolica auctoritate notarius, praedictas litteras apostolicas scripsi transumptavi, et exemplavi per omnia, prout in litteris ipsis apostolicis de verbo ad verbum vidi et reperi contineri, nil addito, minuto, vel mutato quod substantiam mutet vel variet intellectum, nisi forte litteram vel syllabam per errorem, et ipsum transumptum, coram praedicto domino legato, pro tribunali sedente, ut supra, ac praesentibus praedictis testibus, et quampluribus aliis notariis, nec non Paulo Francisci et Matthaeo de Spoleto notariis publicis supra dictis, ad hanc publicationem, ac decreti et auctoritatis interpositionem, ut praedicitur, vocatis specialiter et rogatis, legentibus, videntibus, et auscultantibus cum praedictis apostolicis litteris legi et fideliter auscultavi, ipsumque, de mandato dicti domni legati, et ad instantiam ven virorum dominorum, prioris canonicorum et canituli sacrosanctae basilicae principis apostolorum de Urbe, ibidem praesentium, ipsum transumptum et exemplum in hanc publicam formam manu propria redegi, meoque signo consueto signavi rogatus.